Comisia Europeană, după ce ”Ordonanța lăcomiei” a blocat temporar licitațiile pe fonduri UE: Analizăm impactul acestei OUG

Comisia Europeană a precizat pentru G4Media.ro că a luat notă de adoptarea de către Guvern a ”ordonanței lăcomiei”, despre care a spus că aduce schimbări în ceea ce privește pârghiile de control aflate la dispoziția Agenției Naționale de Achiziții Publice (ANAP) pentru contractele finanțate din fonduri europene.

”Comisia analizează impactul acestei ordonanțe de urgență asupra procedurilor de achiziții publice pentru proiectele pe fonduri europene. Această analiză își propune să stabilească dacă ordonanța respectă regulile politicii de coeziune pentru perioada 2014 – 2020, în special precondiția (”condiționalitatea ex-ante”) în ceea ce privește achizițiile publice și buna funcționare a sistemului de management și control al programelor. Comisia ține legătura cu autoritățile române pe acest subiect”, a precizat Comisia.

Precizarea vine după ce G4Media.ro a scris că o prevedere a OUG 114/2018 (”ordonanța lăcomiei”), introdus chiar în timpul ședinței de guvern din seara de 21 decembrie, ar putea duce la blocarea, cel puțin temporară, licitațiilor cu fonduri europene. Guvernul a mutat fără vreo consultare publică sau vreun anunț prealabil controlul înainte de publicare („ex ante”) al licitațiilor cu finanțare europeană de la Agenția Națională de Achiziții Publice (ANAP), la autoritățile de management ale programelor operaționale (AM-uri).